## Program pomoćničkog ispita za zanimanje obućar

### NN 12/2010 (25.1.2010.), Program pomoćničkog ispita za zanimanje obućar

MINISTARSTVO GOSPODARSTVA, RADA I PODUZETNIŠTVA

278

Na temelju članka 47. stavka 4. Zakona o obrtu (»Narodne novine« br. 77/93, 90/96, 102/98, 64/01, 71/01, 49/03 – pročišćeni tekst, 68/07 i 79/07), ministar gospodarstva, rada i poduzetništva, nakon prethodno pribavljena mišljenja Hrvatske obrtničke komore, donosi

PROGRAM POMOĆNIČKOG ISPITA

za zanimanje

OBUĆAR

1. CILJ

− provjera neophodnih vještina, znanja i sposobnosti za kvalificirano obavljanje profesionalne djelatnosti zanimanja obućar u svijetu rada koji je podložan promjenama

− provjera kompetencija neophodnih za cjeloživotno učenje i napredovanje u struci kao i život u građanskom društvu.

2. OBLIK I SADRŽAJ ISPITA

Pomoćnički ispit sastoji se od praktičnog i stručno-teorijskog dijela.

Na praktičnom dijelu ispita provjeravaju se stručne kompetencije neophodne za obavljanje poslova i radnih zadaća u zanimanju.

Na stručno-teorijskom dijelu provjeravaju se znanja stečena tijekom obrazovnog procesa ili procesa informalnog učenja, a u skladu s nastavnim planom i programom za zanimanje obućar.

2.1. PRAKTIČNI DIO ISPITA

Praktični dio ispita sastoji se od praktičnog uratka i/ili radne probe.

2.1.1. Zadaje se jedan praktični uradak. Prije početka rada naučnik mora izraditi pisanu pripremu rada kojom se, ako je prihvaćena od strane ispitne komisije, može služiti pri radu.

Priprema za izradu uratka sadrži sljedeće:

– skicu modela sa šablonama za rad

– tehnološki proces izrade

– specifikaciju potrebnog materijala

– potrebne strojeve, alate i uređaje.

Primjeri praktičnih uradaka:

|  |  |
| --- | --- |
| Vrsta uratka | Opis uratka  (očekivane praktične stručne kompetencije) |
| Izrada muške sandale lijepljenim postupkom | Izraditi mušku sandalu klasičnim ili montažnim postupkom lijepljene obuće od kožnih vanjskih i podstavnih dijelova.  Temeljna tabanica mora biti presvučena kožom, a potplat kožni. |
| Izrada muške niske cipele lijepljenim postupkom | Izraditi od kože, montažnim ili klasičnim postupkom lijepljenja obuće u svim krojevima (oglavak, derbi, mokasino).  Potplat kožni s ili bez okvira. |
| Izrada muške gležnjače lijepljenim postupkom | Izraditi od kože vanjske i podstavne dijelove klasičnim ili montažnim postupkom, s krojevima (oglav, derbi, s lastikom, s zatvaračem).  Potplat mora biti kožni s kederom ili bez. |
| Izrada muške visoke cipele lijepljenim postupkom | Izraditi od kože vanjske i podstavne dijelove, klasičnim ili montažnim postupkom, u svim krojevima.  Potplat mora biti kožni s okvirom ili bez, s polupotplatom. |
| Izrada muške čizme lijepljenim postupkom | Izraditi od kože vanjske i podstavne dijelove klasičnim ili montažnim postupkom, s zatvaračem ili bez, s lastikom ili bez.  Potplat mora biti kožni s okvirom ili bez i polupotplatom. |
| Izrada ženske sandale lijepljenim postupkom | Izraditi vanjske i podstavne dijelove od kože, klasičnim ili montažnim postupkom, temeljnu tabanicu presvući s licem ili podstavom.  Visina potpetice od 1- 10 cm., kožni potplat. |
| Izrada salonke lijepljenim postupkom | Izraditi vanjske i podstavne dijelove od kože.  Tolerancija potpetice od 4 – 10 cm, presvučene kožom ili bojane plastične, krčak potpetica, potplat kožni. |
| Izrada ženske niske cipele lijepljenim postupkom | Izraditi vanjske i podstavne dijelove od kože klasičnim ili montažnim postupkom, u svim krojevima (oglav, derbi, mokasino), potpetica od 2 – 10 cm, potplat kožni. |
| Izrada ženske gležnjače lijepljenim postupkom | Izraditi vanjske i podstavne dijelove od kože klasičnim ili montažnim postupkom, (oglav, derbi, s zatvaračem ili lastikom), potpetice od 2 – 10 cm, potplat kožni |
| Izrada ženske čizmice lijepljenim postupkom | Izraditi vanjske i podstavne dijelove od kože klasičnim ili montažnim postupkom, s zatvaračem ili bez, visina potpetice od 2-10cm, potplat kožni s okvirom ili bez i polupotplatom. |
| Izrada dječje niske cipele lijepljenim postupkom | Izraditi vanjske i podstavne dijelove od kože klasičnim ili montažnim postupkom, u svim krojevima.  Uložna tabanica s anatomskim uloškom, potplat kožni ili montažni od PVC ili PU. |
| Izrada dječje visoke cipele lijepljenim postupkom | Izraditi vanjske i podstavne dijelove od kože klasičnim ili montažnim postupkom.  Uložna tabanica s anatomskim uloškom.  Cipela može biti na vezanje s lastikom ili zatvaračem.  Potplat kožni s polupotplatom ili montažni od PU ili PVC. |
| Izrada dječje čizmice lijepljenim postupkom | Izraditi vanjske i podstavne dijelove od kože klasičnim ili montažnim postupkom.  Uložna tabanica s anatomskim uloškom, s zatvaračem ili bez, potplat kožni s polupotplatom ili montažni od PU ili PVC. |
| Izrada prošivane obuće | Izraditi vanjske i podstavne dijelove gornjišta od kože, spojiti gornjište s donjištem prošivanjem, potplat kožni. |
| Izrada fleksibl obuće | Izraditi vanjske i podstavne dijelove od kože, upus gornjišta šivanjem spojiti za međupotplat ili potplat od kože. |
| Izrada kalifornije obuće | Izraditi vanjske i podstavne dijelove od kože, a temeljnu tabanicu od tekstila spojiti upus gornjišta i tekstilne tabanice šivanjem, našiti presvlaku za presvlačenje plastičnih platoa, nalijepiti kožni ili gumeni potplat. |
| Izrada kombinirano brizgane obuće | Izraditi gornjište od kože ili tekstila i pripremiti metalne alate za nabrizgavanje potplata od PVC ili PU mase |

2.2. STRUČNO-TEORIJSKI DIO ISPITA

Stručno-teorijski dio ispita obuhvaća provjeru stručnih znanja propisanih nastavnim planom i programom za teorijski dio naukovanja, koja su neophodna za obavljanje praktičnih postupaka u zanimanju obućar.

|  |  |
| --- | --- |
| Nastavna područja | Očekivani ishodi učenja |
| 1. Tehnologija obuće | |
| Zaštita na radu | Objasniti način i svrhu dobre organizacije rada i racionalno i racionalnog korištenja energije.  Navesti propise zaštite na radu,  čuvanja zdravlja i zdrave čovjekove okoline. |
| Krojenje dijelova gornjišta | Objasniti način ručnog krojenja prirodne, umjetne kože i tekstila.  Objasniti funkcionalnost sastavnih dijelova.  Razlikovati smjerove istezanja prirodne i umjetne kože te tekstila, alat i uređaje za ručno i strojno krojenje i pogone strojeva za isijecanje dijelova gornjišta. |
| Priprema iskrojenih dijelova gornjišta | Nabrojati vrste označavanja.  Razlikovati oblike stanjivanja i dimenzije stanjivanja.  Nabrojati dijelove stroja za stanjivanje. |
| Priprema rada | Objasniti podjelu i zadatke pripreme rada.  Opisati način izrade tehnološke dokumentacije.  Razlikovati sustave mjera za površinu kože.  Objasniti pretvorbu mjera za površinu kože.  Izračunati neto i bruto normativ utroška materijala za gornje i donje dijelove obuće.  Objasniti klasiranje kože. |
| Obrada rubova gornjišta | Razlikovati otvoreni, podvijeni i paspulirani rub.  Opisati način odabira alata i uređaja za određeni postupak obrade rubova. |
| Spajanje dijelova šivanjem | Razlikovati vrste i dijelove šivaćeg stroja.  Objasniti označavanje i dijelove igle, označavanje, vrste i primjenu konca.  Razlikovati tipove uboda.  Protumačiti specifičnosti šivanja osnovnih operacija i krojeva. |
| Isijecanje i obrada dijelova donjišta | Objasniti funkciju i primjenu ugradnih i nagaznih dijelova donjišta i način obrade dijelova donjišta. |
| Spajanje gornjišta s dijelovima donjišta | Klasificirati tipove obuće i postupke lijepljene obuće.  Objasniti redoslijed tehnološkog procesa izrade lijepljene obuće.  Razlikovati alat za operacije izrade donjišta, strojeve za hrapavljenje upusta gornjišta, obrezivanje ruba potplata i pete, te prešanje potplata.  Navesti načine pričvršćivanja potpetica. |
| Dovršavanje i kontrola proizvoda | Razlikovati vrste, svojstva i primjenu sredstava za dovršavanje obuće, primjenu sredstava za čišćenje i njegu obuće.  Opisati tehniku i funkciju stroja za poliranje.  Nabrojati faze kontrole kvalitete.  Nabrojati sadržaj popratne dokumentacije. |
| 2. Modeliranje obuće | |
| Dizajn obuće | Razlikovati pojmove dizajn, mode i oblikovanja.  Opisati proces osmišljavanja dizajna obuće. |
| Građa noge | Nabrojati kosti noge.  Opisati način određivanja mjere. |
| Mjere za obuću | Razlikovati veličine i sustave mjera za dužinu stopala.  Objasniti širinske koeficijente i očitavati iz tablica opseg prstiju. |
| Kalupi | Razlikovati vrste i funkciju kalupa.  Opisati skladištenje i kontrolu kalupa. |
| Metode modeliranja obuće | Razlikovati načine geometrijskog, računalnog modeliranja i po kopiji kalupa.  Objasniti način kopiranja kalupa i određivanja bazičnih točaka na kalupu. |
| Modeliranje muške obuće | Nacrtati osnovu modela muške niske obuće (oglavak, derbi i mokasino kroj) te visoke cipele.  Objasniti način izrade šablona za vanjske i podstavne dijelove. |
| Modeliranje ženske obuće | Nacrtati osnovu modela salonke, niske cipele (oglavak, derbi i mokasino), sandale i gležnjače.  Objasniti način izrade šablona za vanjske i podstavne dijelove gornjišta. |
| Modeliranje dječje obuće | Nacrtati osnovu modela dječje balerinke i visoke cipele.  Objasniti način izrade šablona za vanjske i podstavne dijelove gornjišta. |
| Konstrukcija ugradnih i nagaznih dijelova donjišta | Nacrtati lub i tvrdicu, temeljnu tabanicu, uložnu tabanicu, potplat, potpetnjak.  Objasniti način izrade šablona dijelova donjišta. |
| Gradiranje modela | Opisati način primjene metode gradiranja i pripreme osnova modela za umnožavanje dijelova. |
| 3. Poznavanje materijala | |
| Poznavanje sirove kože | Razlikovati kemijsku i histološku građu sirove kože, načine konzerviranja sirove kože i podjelu oštećenja. |
| Tehnološke operacije prerade kože | Objasniti pripremne radove u tehnološkom procesu prerade kože.  Objasniti biljno i kromno štavljenje.  Razlikovati kemijske i mehaničke operacije prerade kože.  Navesti mjere zaštite čovjekovog okoliša. |
| Poznavanje gotovih koža | Objasniti svojstva, obradu i primjenu koža za gornje i podstavne dijelove.  Razlikovati gotove kože. |
| Poznavanje zamjenskih materijala | Razlikovati vrste i svojstva umjetnih materijala na bazi tekstila, sintetskih i kožnih vlakana.  Opisati način primjene materijala za gornjište i donjište obuće. |
| Tekstil | Razlikovati vrste tekstilnih sirovina i tkanina.  Objasniti primjenu tekstila u izradi obuće. |
| Guma | Objasniti svojstva prirodnog i sintetskog kaučuka, način dobivanja gume i navesti svojstva i mogućnosti primjene gume u obući. |
| Ljepila | Klasificirati vrste, svojstva i primjenu ljepila. |
| Plastične mase | Objasniti svojstva i primjenu PVC i PU potplata. |
| Potplatne (đonske) kože | Objasniti svojstva i primjenu ago, komerc i specijal krupona. |
| Sredstva za dovršavanje i održavanje obuće | Razlikovati i objasniti način primjene sredstva za dovršavanje, održavanje, impregnaciju brušene kože i njegu gumene i platnene obuće. |

3. OCJENJIVAČKA LISTA

Praktični dio ispita – bodovna lista

|  |  |  |
| --- | --- | --- |
| Radnje obavljene u okviru praktičnog dijela ispita | Broj bodova | |
| Mogući | Ostvareni |
| Priprema izrade praktičnog uratka | 0 – 20 |  |
| Korištenje zaštitnih sredstava i mjera zaštite na radu i očuvanju okoliša | 0 – 10 |  |
| Spretnost rukovanja strojevima, alatima i uređajima | 0 – 10 |  |
| Brzina(u zadanom vremenu) | 0 – 10 |  |
| Estetski izgled uratka | 0 – 10 |  |
| Točnost izrade i završne obrade prema planu | 0 – 10 |  |
| Kvaliteta izrađenog uratka u skladu s pravilima struke | 0 – 20 |  |
| Složenost izrade uratka | 0 – 10 |  |
| UKUPNO: | 0 – 100 |  |

Praktični dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 91% – 100% | Odličan (5) |
| 81% – 90% | Vrlo dobar (4) |
| 67% – 80% | Dobar (3) |
| 50% – 66% | Dovoljan (2) |
| 0% – 49% | Nedovoljan (1) |

Polaznici koji nisu uspješno položili praktični dio ispita upućuju se na ponovno polaganje pomoćničkog ispita u idućem ispitnom roku.

Stručno-teorijski dio ispita – ocjenjivačka lista

|  |  |
| --- | --- |
| % ostvarenih bodova | Ocjena |
| 90% – 100% | Odličan (5) |
| 80% – 89% | Vrlo dobar (4) |
| 70% – 79% | Dobar (3) |
| 61% – 69% | Dovoljan (2) |
| 30% – 60% | Kandidat se upućuje na polaganje usmenog ispita |
| 0% – 29% | Nedovoljan (1) |

Konačna ocjena na pomoćničkom ispitu, u pravilu, određuje se kao aritmetička sredina ocjena postignutih na praktičnom i stručno-
-teorijskom dijelu ispita.

Ovaj Program stupa na snagu danom objave u »Narodnim novinama«.

Klasa: 080-01/08-01/252

Urbroj: 526-12-02/1-09-47

Zagreb, 25. studenoga 2009.

Ministar gospodarstva,
rada i poduzetništva
mr. sc. Đuro Popijač, v. r.

Ostalo, NN 12/2010-278